《借虚谷太博狂吟十诗韵书怀并呈太博》
宋代·杨公远

钟鼎箪瓢信宿缘，且将閒逸度余年。
诗敲雪月风花夜，画卷江湖烟雨天。
三尺焦桐方外友，一泓老砚郭边田。
自惭野趣无拘束，敢和清吟一十篇。

作者简介：杨公远（一二二七～？）（生年据本集卷上《生朝（己巳）》“初度今朝四二年”、卷下《初度（丙戌）》“今朝六十从头起”推定），字叔明，号野趣居士，歙（今安徽歙县）人。善诗工画。终生未仕，以诗画游士大夫间。有《野趣有声画》二卷。事见本集卷首宋吴龙翰序、卷末方回跋，《元书》卷八九《方回传》附。　杨公远诗，以影印文渊阁《四库全书》本为底本（校以清刻本，无异文）。